CELEX: 32022R0805
Language: ro
Date: 2022-02-16 00:00:00
Title: Regulamentul delegat (UE) 2022/805 al Comisiei din 16 februarie 2022 de completare a Regulamentului (UE) 2016/1011 al Parlamentului European și al Consiliului prin specificarea taxelor aplicabile supravegherii anumitor administratori de indici de referință de către Autoritatea Europeană pentru Valori Mobiliare și Piețe (Text cu relevanță pentru SEE)

24.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 145/14
               
            
         REGULAMENTUL DELEGAT (UE) 2022/805 AL COMISIEI
         din 16 februarie 2022
         de completare a Regulamentului (UE) 2016/1011 al Parlamentului European și al Consiliului prin specificarea taxelor aplicabile supravegherii anumitor administratori de indici de referință de către Autoritatea Europeană pentru Valori Mobiliare și Piețe
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 48l alineatul (3),
         întrucât:
         
                     (1)
                  
                  
                     Articolul 48l din Regulamentul (UE) 2016/1011 prevede obligația ESMA de a percepe de la administratorii de indici de referință critici și administratorii de indici de referință din țări terțe taxe asociate cererilor de autorizare în temeiul articolului 34 și cererilor de recunoaștere în temeiul articolului 32 din regulamentul respectiv, precum și taxe anuale asociate cu îndeplinirea sarcinilor sale în conformitate cu regulamentul menționat în ceea ce privește administratorii de indici de referință critici și de indici de referință din țări terțe recunoscuți. Articolul 48l alineatul (2) din Regulamentul (UE) 2016/1011 prevede că aceste taxe trebuie să fie proporționale cu cifra de afaceri a administratorului indicelui de referință în cauză și să acopere toate costurile suportate de ESMA pentru autorizare sau recunoaștere și pentru îndeplinirea sarcinilor sale în ceea ce privește administratorii de indici de referință critici și de indici de referință din țări terțe în conformitate cu regulamentul respectiv.
                  
               
                     (2)
                  
                  
                     Taxele percepute pentru activitățile ESMA legate de administratorii de indici de referință critici și de indici de referință din țări terțe ar trebui să fie stabilite la un nivel care să evite acumularea unui deficit sau a unui excedent semnificativ. În cazul în care există un excedent sau un deficit semnificativ recurent, nivelul taxelor ar trebui revizuit.
                  
               
                     (3)
                  
                  
                     Taxele aferente cererilor de autorizare („taxele de autorizare”) și de recunoaștere („taxe de recunoaștere”) ar trebui să fie percepute de la administratorii de indici de referință critici și de indici de referință din țări terțe pentru a acoperi costurile suportate de ESMA pentru prelucrarea cererilor de autorizare și de recunoaștere, inclusiv costurile pentru verificarea caracterului complet al cererilor, solicitarea de informații suplimentare, redactarea deciziilor și costurile legate de evaluarea importanței sistemice a indicilor de referință critici, precum și de conformarea administratorilor de indici de referință din țări terțe.
                  
               
                     (4)
                  
                  
                     Având în vedere că evaluarea cererilor necesită resurse indiferent dacă sunt depuse de administratori de dimensiuni mari sau mici, taxa de recunoaștere ar trebui să fie o taxă de recunoaștere forfetară, identică pentru toți administratorii din țări terțe.
                  
               
                     (5)
                  
                  
                     Pe baza volumului de muncă preconizat și a costului pe care acest volum de muncă îl reprezintă pentru ESMA, care ar trebui să fie acoperit integral de taxa unică de recunoaștere, costul evaluării unei cereri de recunoaștere ar trebui stabilit la 40 000 EUR.
                  
               
                     (6)
                  
                  
                     Indicii de referință critici fac obiectul unei examinări mai aprofundate în temeiul Regulamentului (UE) 2016/1011, iar administratorii acestora trebuie să respecte cerințe organizaționale mai stricte. Prin urmare, procesul de autorizare reprezintă un volum de muncă mai mare pentru ESMA. Astfel, taxa de autorizare pentru administratorul unui indice de referință critic ar trebui să fie semnificativ mai mare decât taxa pentru evaluarea unei cereri de recunoaștere.
                  
               
                     (7)
                  
                  
                     Pentru a asigura calitatea și caracterul complet al cererilor primite și în conformitate cu abordarea ESMA privind înregistrarea entităților pe care le supraveghează, taxa de recunoaștere ar trebui să fie exigibilă la momentul depunerii cererii.
                  
               
                     (8)
                  
                  
                     De asemenea, administratorilor de indici de referință critici și de indici de referință din țări terțe recunoscuți li se vor percepe taxe anuale pentru acoperirea costurilor suportate de ESMA pentru îndeplinirea sarcinilor care îi revin în temeiul Regulamentului (UE) 2016/1011 în ceea ce privește supravegherea continuă a acestor administratori. În ceea ce privește indicii de referință din țări terțe, aceste taxe ar trebui să acopere punerea în aplicare și menținerea acordurilor de cooperare cu autoritățile din țările terțe și monitorizarea evoluțiilor în materie de reglementare și supraveghere din țările terțe. Pentru indicii de referință critici, taxele ar trebui să acopere, de asemenea, cheltuielile suportate de ESMA în ceea ce privește supravegherea continuă a respectării de către administratorii respectivi a cerințelor prevăzute la articolul 48l și în titlul VI din Regulamentul (UE) 2016/1011, inclusiv prin intermediul conformității comparabile, în cazul în care acest statut a fost acordat.
                  
               
                     (9)
                  
                  
                     Costul supravegherii continue a unui indice de referință critic depinde de necesitatea ca ESMA să instituie și să prezideze un colegiu de supraveghetori pentru indicele respectiv, ceea ce reprezintă un volum de muncă suplimentar considerabil. Prin urmare, este oportun să se facă distincția între cele două cazuri atunci când se stabilesc taxele de supraveghere. În schimb, în cadrul categoriei indicilor de referință critici, nu ar trebui să fie necesar să se diferențieze taxele de supraveghere în funcție de cifra de afaceri anuală a administratorului, întrucât indicii de referință critici au, prin definiție, un impact sistemic în Uniune.
                  
               
                     (10)
                  
                  
                     Decizia de a solicita recunoașterea în Uniune este o decizie luată de administratorii de indici de referință din țări terțe din motive comerciale, deoarece se preconizează că furnizarea indicilor lor de referință în Uniune va genera venituri. Prin urmare, pentru administratorii de indici de referință din țări terțe recunoscuți, taxele de supraveghere ar trebui să fie ajustate în funcție de veniturile pe care le obțin din utilizarea acestor indici de referință în Uniune. În cazurile în care nu se generează niciun venit, valoarea taxei minime de supraveghere ar trebui stabilită la 20 000 EUR.
                  
               
                     (11)
                  
                  
                     Pentru a descuraja cererile repetate sau nefondate, taxele de recunoaștere și de autorizare nu ar trebui să fie rambursate în cazul în care un solicitant își retrage cererea. Întrucât activitatea administrativă necesară în cazul unei cereri de recunoaștere sau de autorizare care este refuzată este aceeași cu cea necesară în cazul unei cereri acceptate, taxele de recunoaștere și taxele de autorizare nu ar trebui rambursate în cazul în care autorizația sau recunoașterea este refuzată.
                  
               
                     (12)
                  
                  
                     În conformitate cu Regulamentul (UE) 2021/168 al Parlamentului European și al Consiliului (2), indicii de referință din țări terțe pot fi utilizați în Uniune fără a fi nevoie ca administratorii relevanți să solicite echivalarea, recunoașterea sau aprobarea lor într-o perioadă de tranziție prelungită până în 2023. În cursul acestei perioade de tranziție, recunoașterea în Uniune este un regim de participare voluntară pentru administratorii de indici de referință situați în țări terțe, ceea ce indică faptul că indicii lor de referință vor rămâne disponibili pentru a fi utilizați în Uniune după încheierea perioadei de tranziție. În consecință, în această perioadă, dispozițiile privind taxele de recunoaștere și de supraveghere ar trebui să se aplice numai administratorilor situați în țări terțe care au solicitat în mod voluntar recunoașterea înainte de expirarea perioadei de tranziție prevăzute în Regulamentul (UE) 2021/168 și în cazul în care autoritatea națională competentă relevantă sau ESMA a acordat recunoașterea.
                  
               
                     (13)
                  
                  
                     Pentru a asigura buna aplicare a noilor competențe de supraveghere atribuite ESMA, prezentul regulament ar trebui să intre în vigoare de urgență,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            Prezentul regulament stabilește norme privind taxele pe care le poate percepe ESMA administratorilor de indici de referință în legătură cu autorizarea, recunoașterea și supravegherea.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „indice de referință critic” înseamnă un indice de referință critic în conformitate cu articolul 20 alineatul (1) literele (a) și (c) din Regulamentul (UE) 2016/1011;
                     
                  
                        2.
                     
                     
                        „indice de referință dintr-o țară terță” înseamnă un indice de referință al cărui administrator este situat în afara Uniunii.
                     
                  
         
            Articolul 3
            Taxele de recunoaștere și taxele de autorizare
            
               (1)   Un administrator de indici de referință stabilit într-o țară terță care solicită recunoașterea în conformitate cu articolul 32 din Regulamentul (UE) 2016/1011 plătește o taxă de recunoaștere în valoare de 40 000 EUR.
            
            
               (2)   Un administrator al unui indice de referință critic care solicită autorizarea în conformitate cu articolul 34 din Regulamentul (UE) 2016/1011 plătește o taxă de cerere în valoare de 250 000 EUR.
            
            
               (3)   Taxa de autorizare și taxa de recunoaștere se plătesc la momentul depunerii cererii, la primirea notei de debit din partea ESMA.
            
            
               (4)   În cazul cererilor primite de autoritățile naționale competente după 1 octombrie 2021 și transferate către ESMA, taxele de recunoaștere se plătesc la începutul anului 2022.
            
            
               (5)   Taxele de recunoaștere și taxele de autorizare nu se rambursează.
            
         
         
            Articolul 4
            Taxele anuale de supraveghere
            
               (1)   Administratorul unuia sau mai multor indici de referință critici plătește o taxă anuală de supraveghere:
               
                           (a)
                        
                        
                           în valoare de 250 000 EUR, în cazurile în care ESMA trebuie să prezideze un colegiu de supraveghetori în temeiul articolului 46 din Regulamentul (UE) 2016/1011;
                        
                     
                           (b)
                        
                        
                           în valoare de 200 000 EUR, în cazurile în care ESMA nu trebuie să prezideze un colegiu de supraveghetori în temeiul articolului 46 din Regulamentul (UE) 2016/1011.
                        
                     
            
               (2)   Un administrator de indici de referință stabilit într-o țară terță recunoscut de ESMA plătește o taxă anuală de supraveghere calculată după cum urmează:
               
                           (a)
                        
                        
                           taxa anuală de supraveghere pentru un an dat (n) este taxa anuală totală pentru administratorii din țări terțe recunoscuți, ajustată cu coeficientul cifrei de afaceri;
                        
                     
                           (b)
                        
                        
                           taxa anuală totală pentru administratorii din țări terțe recunoscuți pentru un an dat (n) este egală cu bugetul de supraveghere al ESMA pentru Regulamentul (UE) 2016/1011 pentru anul respectiv (n) minus taxele anuale de supraveghere care trebuie plătite ESMA de administratorii de indici de referință critici pentru anul respectiv (n);
                        
                     
                           (c)
                        
                        
                           pentru fiecare administrator dintr-o țară terță, coeficientul cifrei de afaceri corespunde ponderii pe care o are cifra sa de afaceri aplicabilă în cifra de afaceri agregată generată de toți administratorii din țări terțe recunoscuți;
                           
                     
                           (d)
                        
                        
                           taxa minimă anuală de supraveghere pentru administratorii din țări terțe recunoscuți este de 20 000 EUR, inclusiv atunci când cifra de afaceri aplicabilă a administratorului dintr-o țară terță recunoscut este egală cu zero.
                        
                     
            
               (3)   Administratorii de indici de referință plătesc ESMA taxele lor anuale de supraveghere relevante cel târziu până la data de 31 martie a anului calendaristic în care acestea sunt datorate. În cazul în care nu sunt disponibile informații pentru anii calendaristici anteriori, taxele se calculează pe baza celor mai recente informații disponibile pentru taxele anuale. Taxele anuale plătite nu se rambursează.
            
         
         
            Articolul 5
            Taxele anuale de supraveghere în anul recunoașterii sau al autorizării
            Prin derogare de la articolul 4, taxa de supraveghere din primul an pentru administratorii din țări terțe recunoscuți și pentru administratorii de indici de referință critici autorizați, cu referire la anul în care aceștia au fost recunoscuți sau autorizați, se calculează prin reducerea taxei de supraveghere, ajustând-o cu următorul coeficient:
            
               
            Taxa de supraveghere pentru primul an se plătește după ce ESMA a notificat administratorului faptul că cererea sa a fost aprobată și în termen de 30 de zile de la data emiterii notei de debit relevante a ESMA.
            Prin derogare, în cazul în care un administrator de indici de referință este autorizat în luna decembrie, acesta nu plătește taxa de supraveghere pentru primul an.
         
         
            Articolul 6
            Cifra de afaceri aplicabilă
            Cifra de afaceri a unui administrator de indici de referință dintr-o țară terță recunoscut este reprezentată de veniturile obținute în legătură cu utilizarea indicilor săi de referință de către entități supravegheate din Uniune în cursul celui mai recent exercițiu financiar complet al administratorului de indici de referință.
            Un administrator de indici de referință dintr-o țară terță recunoscut furnizează anual ESMA cifre auditate care confirmă veniturile obținute în legătură cu utilizarea indicilor săi de referință în Uniune. Cifrele sunt certificate printr-un audit extern și sunt transmise ESMA prin mijloace electronice înainte de data de 30 septembrie a fiecărui an. În cazul în care un administrator dintr-o țară terță este recunoscut după data de 30 septembrie a unui an calendaristic, acesta furnizează cifrele imediat după recunoaștere și până la sfârșitul anului calendaristic al recunoașterii. Documentele care conțin cifre auditate trebuie să fie furnizate într-o limbă utilizată în mod obișnuit în domeniul serviciilor financiare.
            În cazul în care veniturile raportate sunt exprimate într-o altă monedă decât euro, ESMA le convertește în euro utilizând cursul de schimb mediu al euro aplicabil perioadei în care au fost înregistrate veniturile. În acest scop, se utilizează cursul de schimb de referință al euro publicat de Banca Centrală Europeană.
            Administratorii din țări terțe recunoscuți înainte de 1 ianuarie 2022 furnizează ESMA cifra lor de afaceri din 2020 până la 31 ianuarie 2022.
         
         
            Articolul 7
            Modalități generale de plată
            
               (1)   Toate taxele se plătesc în euro.
            
            
               (2)   Orice întârziere atrage după sine penalități zilnice în valoare de 0,1 % din suma datorată.
            
         
         
            Articolul 8
            Plata taxelor de cerere și de autorizare
            
               (1)   Taxele de cerere, de autorizare sau de prelungire a autorizării sunt exigibile în momentul în care administratorul de indici de referință depune cererea și se plătesc integral în termen de 30 de zile de la data emiterii facturii ESMA.
            
            
               (2)   ESMA nu rambursează unui administrator de indici de referință valoarea taxelor plătite dacă acesta decide să își retragă cererea de autorizare.
            
         
         
            Articolul 9
            Plata taxelor anuale de supraveghere
            
               (1)   Taxa anuală de supraveghere menționată la articolul 4 pentru un exercițiu financiar se plătește ESMA înainte de data de 31 martie a anului calendaristic pentru care este datorată. Taxele se calculează pe baza celor mai recente informații disponibile privind taxele anuale.
            
            
               (2)   ESMA nu rambursează taxele anuale de supraveghere.
            
            
               (3)   ESMA transmite factura administratorului de indici de referință cu cel puțin 30 de zile înainte de data scadenței plății.
            
         
         
            Articolul 10
            Rambursarea cheltuielilor suportate de autoritățile naționale competente
            
               (1)   În cazul în care ESMA deleagă sarcini autorităților naționale competente, numai ESMA percepe taxa de recunoaștere și taxele anuale de supraveghere pentru administratorii din țări terțe și administratorii de indici de referință critici.
            
            
               (2)   ESMA rambursează autorității naționale competente costurile reale suportate ca urmare a activității desfășurate în temeiul Regulamentului (UE) 2016/1011, cu o sumă care îndeplinește următoarele condiții:
               
                           (a)
                        
                        
                           suma este convenită de ESMA și de autoritatea competentă înainte să aibă loc delegarea sarcinilor;
                        
                     
                           (b)
                        
                        
                           suma este mai mică decât cuantumul total al taxelor de supraveghere plătite ESMA de administratorii de indici de referință relevanți.
                        
                     
         
         
            Articolul 11
            Dispoziții tranzitorii
            
               (1)   Articolul 3 nu se aplică administratorilor de indici de referință critici și de indici de referință din țări terțe care sunt deja autorizați sau recunoscuți de autoritățile naționale competente înainte de intrarea în vigoare a prezentului regulament.
            
            
               (2)   Prin derogare de la articolul 12 alineatul (1), în cazul în care prezentul regulament intră în vigoare după a treia lună a anului 2022, taxele anuale de supraveghere pentru 2022 aplicabile administratorilor de indici de referință aflați sub supravegherea ESMA sunt exigibile în termen de 30 de zile de la data emiterii facturii ESMA.
            
            
               (3)   În scopul calculului, prevăzut la articolul 4 alineatul (2), al taxelor anuale de supraveghere aplicabile administratorilor de indici de referință aflați sub supravegherea ESMA pentru anul 2022, cifra de afaceri aplicabilă, prin derogare de la articolul 4 alineatul (2) literele (a)-(d), se bazează provizoriu pe veniturile generate în 2021. Atunci când devin disponibile conturile auditate pentru 2021, administratorii de indici de referință le transmit ESMA fără întârziere. ESMA va recalcula taxele anuale de supraveghere pentru anul 2021 pe baza conturilor auditate și va prezenta o factură finală, pentru diferență, fiecărui administrator de indici de referință.
            
         
         
            Articolul 12
            Intrare în vigoare și data aplicării
            Prezentul regulament intră în vigoare și se aplică în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 februarie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 171, 29.6.2016, p. 1.
         
            (2)  Regulamentul (UE) 2021/168 al Parlamentului European și al Consiliului din 10 februarie 2021 de modificare a Regulamentului (UE) 2016/1011 în ceea ce privește exceptarea anumitor indici de referință pentru cursul de schimb valutar la vedere din țări terțe și desemnarea unor indici care înlocuiesc anumiți indici de referință care încetează și de modificare a Regulamentului (UE) nr. 648/2012 (JO L 49, 12.2.2021, p. 6).